K. Tóthová, poslankyňa: (2006-02-24):
Nebudem to robiť, poviem vlastný ďalší pohľad, ale predtým si dovolím uviesť, pán minister, že určité obdobie aj ja som bola členkou vlády. A keby mi v parlamente čo i len polovicu pripomienok poslanci uviedli, ktoré som tu počula, alebo rezort, ktorý som riadila, by len  sčasti tak otvorene, tak konkrétne a jasne povedal svoj negatívny postoj, tak vám garantujem, že myšacou dierkou by som ušla z ministerského kresla a veľmi slušne by som asi odišla z funkcie formou vzdania sa. Pán minister, vy ste vstúpili do rezortu, ktorý je veľmi rozsiahly. Má viacero úsekov. Či už ide o divadelníctvo, osvetu, správu múzeí a galérií, správu archívnictva, správu kultúrnych pamiatok, správu, respektíve vytváranie právneho prostredia na realizáciu filmu, divadla, tlače, na pôsobenie elektronických médií a podobne. Je to skutočne jeden z najrozsiahlejších rezortov s množstvom problémov. S veľkými dlhmi legislatívnych úprav, ktoré bolo treba dať do parlamentu, pani predkladateľka tu o tom hovorila, nebudem to opakovať. Dovoľte mi, aby som vediac tieto súvislosti vyjadrila akési počudovanie, že keď ste prijali takýto  rezort, že máte ešte čas zakladať nový politický subjekt. Ako vy zvládate riadenie tohto rezortu? Nuž, veľmi povrchne, a to cítia všetci, a nielen povrchne, ale s absolútne minimálnym citom pre kultúru, pre históriu slovenskej kultúry, pre jej krásu, pre jej mnohorakosť a pre jej veľký význam pre budúci vývoj nášho štátu, pretože my vstupujúc do Európskej únie musíme priniesť to, čo máme veľmi krásne, a to je naša kultúra, pretože zahraničie obdivuje naše tance, obdivuje naše kroje, ktoré za každým kopčekom sú iné a nevedia pochopiť tú mnohorakosť a bohatosť. Nuž, ale vy využívate svoj čas na zakladanie politického subjektu, a preto si myslím, že by ste veľmi prispeli tej kultúre, keby ste našli vnútornú silu a odišli dobrovoľne z tohto postu. Ja nebudem uvádzať ďalšie argumenty, ako som to sľúbila, ale chcela by som uviesť, prečo vy pre mňa nemôžete byť ministrom kultúry aj napriek tomu, keby ste dnes neboli odvolaný. Dozaista si pamätáte, keď som vás interpelovala pre mňa s veľmi dôležitým problémom, a to je problém morálky v našich elektronických médiách. Doslova som vám uviedla, že vás upozorňujem na nekultúrnosť až vulgárnosť vysielania niektorých elektronických médií na Slovensku, ktoré nerešpektujú elementárne, morálne pravidlá a právne predpisy. Zdôraznila som, že ani právne predpisy, keďže programy nevhodné pre deti a mládež zaraďujú do popoludňajšieho časového pásma. Uviedla som príklady, veľmi krikľavé prípady. Vy ste boli prítomný a vystúpili ste a vaša odpoveď bola nasledovná. „Vážená pani poslankyňa, dali ste mi na vedomie, že si mám uvedomiť, že máme slobodu a nemáme cenzúru a že prípadné negatívne javy tie sú sprievodné a samozrejmé.“ Pán minister, hneď vtedy som sa vás pýtala, či považujete za cenzúru dodržiavanie platného práva a či vám nevadí upadajúca morálka, to doslova až bahno, ktoré niekedy ide z elektronických médií. Vtedy som veľmi ocenila vystúpenie pána vtedajšieho ministra Palka, ktorý sa pridal na moju stranu, hoci som to predovšetkým očakávala od ministra kultúry. Žiaľ, pán minister, tam ste u mňa zmaturovali strašne, pre mňa ste prestali byť ministrom kultúry, ktorý nevie obrániť kultúru, pre ktorého je úpadok kultúry a kresťanskej morálky, akú Slovensko má a malo, aby ste sa postavili na jej obranu. Opakujem, pre mňa ste už vtedy prestali byť ministrom kultúry. Nuž a čo povedať k dopadom. Ja som veľmi prekvapená, už aj do obeda vo výbore pre verejnú správu, ktorého som členka, s vystúpením jedného poslanca za KDH. Vidieť z nich jasný postoj obrany ministra kultúry. Vážení páni poslanci, vy všade, teraz hovorím o poslancoch KDH, propagujete kvalitu rodiny, kvalitu morálky a podobne a vám vyhovuje minister, ktorý nič nebráni z morálky a nič nebráni zo zachovania rodiny a vy takéhoto ministra budete pri hlasovaní podporovať? Nuž, potom aj vy ste pre mňa len hráči s politikárčením, ktorí nemajú pevné zásady a majú len pekné floskuly najmä pred voľbami, kde predkladajú napríklad ústavný zákon o rodine a podobne. Ja veľmi budem sledovať, ako budete hlasovať, pretože to, čo vo svojich postojoch tu v parlamente uviedol pán minister kultúry, bolo ďaleko od kresťanskej morálky. Ďakujem za pozornosť.